CELEX: 32015R0416
Language: et
Date: 2015-03-12 00:00:00
Title: Komisjoni rakendusmäärus (EL) 2015/416, 12. märts 2015 , millega kiidetakse heaks toimeaine dinotefuraani kasutamine tooteliiki 18 kuuluvates biotsiidides  EMPs kohaldatav tekst

13.3.2015   
            
            
               ET
            
            
               Euroopa Liidu Teataja
            
            
               L 68/30
            
         KOMISJONI RAKENDUSMÄÄRUS (EL) 2015/416,
   12. märts 2015,
   millega kiidetakse heaks toimeaine dinotefuraani kasutamine tooteliiki 18 kuuluvates biotsiidides
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 90 lõiget 2,
   ning arvestades järgmist:
   
               (1)
            
            
               Ühendkuningriik sai 29. märtsil 2012 Euroopa Parlamendi ja nõukogu direktiivi 98/8/EÜ (2) artikli 11 lõike 1 kohase taotluse toimeaine dinotefuraani lisamiseks nimetatud direktiivi I lisasse selle kasutamiseks toodetes, mis kuuluvad tooteliiki 18 (insektitsiidid, akaritsiidid ja muude lülijalgsete tõrjeks kasutatavad tooted) nagu on määratletud nimetatud direktiivi V lisas.
            
         
               (2)
            
            
               Dinotefuraan ei olnud turul 14. mai 2000. aasta seisuga kui biotsiidi toimeaine.
            
         
               (3)
            
            
               Ühendkuningriik esitas 15. oktoobril 2013 Euroopa Kemikaaliametile vastavalt määruse (EL) nr 528/2012 artikli 8 lõikele 1 hindamisaruande koos oma soovitustega.
            
         
               (4)
            
            
               Euroopa Kemikaaliamet sõnastas oma arvamuse 17. juunil 2014 biotsiidikomitees, võttes arvesse hindava pädeva asutuse järeldusi.
            
         
               (5)
            
            
               Kõnealusest arvamusest selgub, et eeldatavasti vastavad biotsiidid, mida kasutatakse tooteliiki 18 kuuluva tootena ja mis sisaldavad dinotefuraani, määruse (EL) nr 528/2012 artikli 19 lõike 1 punktis b sätestatud nõuetele, kui on täidetud teatavad kasutust reguleerivad nõuded ja tingimused.
            
         
               (6)
            
            
               Samuti selgub arvamusest, et dinotefuraani omaduste tõttu on see väga püsiv (VP) ja toksiline (T) kooskõlas Euroopa Parlamendi ja nõukogu määruse (EÜ) nr 1907/2006 (3) XIII lisas kehtestatud kriteeriumidega. Toodetele loa andmisel kooskõlas määruse (EL) nr 528/2012 artikliga 23 tuleks dinotefuraani seetõttu käsitada asendamisele kuuluva ainena vastavalt nimetatud määruse artikli 10 lõike 1 punktile d.
            
         
               (7)
            
            
               Seepärast on asjakohane kiita heaks dinotefuraani kasutamine tooteliiki 18 kuuluvates biotsiidides, kui on täidetud teatavad nõuded ja tingimused.
            
         
               (8)
            
            
               Kuna hindamised ei hõlmanud nanomaterjale, ei tohiks ka heakskiitmised hõlmata kõnealuseid materjale vastavalt määruse (EL) nr 528/2012 artikli 4 lõikele 4.
            
         
               (9)
            
            
               Kuna määruse (EL) nr 528/2012 artikli 90 lõike 2 esimese lõigu tingimused on täidetud, tuleks kohaldada kõnealuse määruse sätteid. Dinotefuraan tuleks heaks kiita ajavahemikuks, mis ei ületa seitset aastat vastavalt kõnealuse määruse artikli 10 lõikele 4.
            
         
               (10)
            
            
               Käesoleva määrusega ettenähtud meetmed on kooskõlas alalise biotsiidide komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Kiidetakse heaks toimeaine dinotefuraani kasutamine tooteliiki 18 kuuluvates biotsiidides vastavalt käesolevas lisas esitatud nõuetele ja tingimustele.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 12. märts 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 167, 27.6.2012, lk 1.
   
      (2)  Euroopa Parlamendi ja nõukogu direktiiv 98/8/EÜ, 16. veebruar 1998, biotsiidide turuleviimise kohta (EÜT L 123, 24.4.1998, lk 1).
   
      (3)  Euroopa Parlamendi ja nõukogu määrus (EÜ) nr 1907/2006, 18. detsember 2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT L 396, 30.12.2006, lk 1).
   
      LISA
      
                  Tavanimetus
               
               
                  IUPACi nimetus
                  Identifitseerimisnumbrid
               
               
                  Toimeaine minimaalne puhtusaste (1)
                  
               
               
                  Heakskiitmise kuupäev
               
               
                  Heakskiitmise lõppkuupäev
               
               
                  Tooteliik
               
               
                  Eritingimused (2)
                  
               
            
                  Dinotefuraan
               
               
                  IUPACi nimetus:
                  (RS)-1-metüül-2-nitro-3-(tetrahüdro-3-furüülmetüül-)guanidiin
                  EÜ nr: andmed ei ole kättesaadavad
                  CASi nr: 165252-70–0
               
               
                  991 g/kg
               
               
                  1. juuni 2015
               
               
                  31. mai 2022
               
               
                  18
               
               
                  Dinotefuraani käsitatakse kooskõlas määruse (EL) nr 528/2012 artikli 10 lõike 1 punktiga d asendamisele kuuluva toimeainena.
                  Toote hindamisel pööratakse eritähelepanu loataotlusega hõlmatud kasutusviisidega seotud kokkupuutele, riskidele ja tõhususele, mida ELi tasandil ei ole toimeaine riskide hindamisel käsitletud.
                  Biotsiidide puhul kohaldatakse loa andmisel järgmist tingimust:
                  tööstusliku või kutselise kasutaja jaoks kehtestatakse ohutu kasutamise kord ja asjakohased korralduslikud meetmed. Juhul, kui kokkupuudet ei ole vajaliku tasemeni võimalik muude vahenditega vähendada, kasutatakse toodete kasutamisel sobivaid isikukaitsevahendeid.
               
            
         (1)  Selles veerus osutatud puhtusaste oli selle toimeaine minimaalne puhtusaste, mida kasutati määruse (EL) nr 528/2012 artikli 8 kohasel hindamisel. Turule lastud tootes oleva toimeaine puhtusaste võib olla samasugune või erinev, kui on tõendatud, et selline toimeaine on tehniliselt samaväärne hinnatud toimeainega.
      
         (2)  Määruse (EL) nr 528/2012 VI lisas sätestatud ühtsete põhimõtete rakendamiseks vajalike hindamisaruannete sisu ja järeldused on kättesaadavad komisjoni veebisaidil: http://ec.europa.eu/environment/chemicals/biocides/index_en.htm.